মনে হয় সম্ভবত সারা দুনিয়ার সকল পত্রিকাই এক খবরটা ফলাও করে ছাপিয়েছে। ছাপাবে না কেন? পুরো বিজ্ঞানের ইতিহাস নিয়েই টান দেয় যেন! পরে অবশ্য আরও সূক্ষ্ম পরীক্ষার মাধ্যমে নিশ্চিত হয়েছে যে এটা আসলে ভুল ছিল, যান্ত্রিক ত্রুটির কারণে পরীক্ষার ফলাফলেও সামান্য ত্রুটি ছিল। এই গবেষণাটি সার্নের একটি স্বতন্ত্র প্রজেক্টের আয়তাধীন ছিল। প্রজেক্টের নাম ‘অপেরা’। অপেরার অধীনেই এই পরীক্ষা করা হয় এবং ভুল ফলাফলের জন্য জনগণের দাবির মুখে অপেরার প্রধানকে অপসারণও করা হয়। এই হুলস্থূল পাকানো জিনিসটি একটি কণা, নিউট্রিনো। এই কণাটি বিজ্ঞানীদের কাছে তার উপস্থিতি নিশ্চিত করার পর থেকেই এমনসব আচরণ করে যাচ্ছে, এমনসব ঘটনা ঘটিয়ে যাচ্ছে যার জন্য সকলে তাকে “ভূতুড়ে কণা” বলে ডাকে। তার কর্মেও দেখা যায় আসলেই সে একটি ভুতুড়ে কণা। নিউট্রিনো তাঁর আবিষ্কারের জন্মলগ্ন থেকেই অদ্ভুত আচরণ করে যাচ্ছে। এই নিউট্রিনোর সাথে সাথে এত সব কণা আবিষ্কার হয়েছে তাদের নাড়ি-নক্ষত্র সব জানা হয়েছে কিন্তু এই হতচ্ছাড়া নিউট্রিনো সম্বন্ধে তেমন ভাল কিছু জানা যায় নি এখনো। এ নিয়ে পদার্থবিদদের মাঝে যেন একটা স্থায়ী অসন্তোষ।